लामो प्रतीक्षा तोड्दै आर्मी पहिलोपल्ट च्याम्पियन
लामो प्रतीक्षा तोड्दै विभागीय टिम त्रिभुवन आर्मी क्लब अन्ततः पहिलोपल्ट आहा–रारा पोखरा गोल्डकप फुटबलको च्याम्पियन बनेको छ । पाँचपल्टको विजेता थ्रीस्टार क्लबलाई शनिबार फाइनलमा ३–० ले पराजित गर्दै आर्मीले पोखराको उपाधिविहीन अवस्था अन्त्य गरेको हो । 
पोखरा — लामो प्रतीक्षा तोड्दै विभागीय टिम त्रिभुवन आर्मी क्लब अन्ततः पहिलोपल्ट आहा–रारा पोखरा गोल्डकप फुटबलको च्याम्पियन बनेको छ । पाँचपल्टको विजेता थ्रीस्टार क्लबलाई शनिबार फाइनलमा ३–० ले पराजित गर्दै आर्मीले पोखराको उपाधिविहीन अवस्था अन्त्य गरेको हो । आहा–रारा गोल्डकप फुटबल च्याम्पियन त्रिभुवन आर्मी क्लब उपाधिका साथ । शनिबार पोखरा रंगशालामा भएको फाइनलमा आर्मीले थ्रीस्टारलाई ३–० ले पराजित गरेको थियो । तस्बिर सौजन्य : सुदर्शन रञ्जित

यसअघि चारपल्ट फाइनल पुगेर पनि उपाधि जित्न नपाएको आर्मीले २३ औं संस्करणमा भने थ्रीस्टारसँग पाँच वर्षअघिको बदला लियो । ०७५ सालमा थ्रीस्टारसँगको फाइनलमा आर्मी टाइब्रेकरमा पराजित भएको थियो । त्यतिबेला थ्रीस्टारको प्रशिक्षक रहेका मेघराज केसीले अहिले आर्मीलाई सम्हाल्दै उपाधि दिलाएका हुन् ।आर्मीको जितमा जिलेप्सीजंग कार्की, फत्तेमान घले र वसन्त जिम्बाले गोल गरेका थिए । जिलेस्पीले खेलको ३९ औं मिनेटमा गोल गर्दै आर्मीलाई अग्रता दिलाए । सिद्धान्त चौधरीको कर्नरमा विपक्षीको बक्सको बायाँ साइडमा अनमार्क जिलेस्पीको हेडर सिधैं गोलमा परिणत भयो । थ्रीस्टारका गोलरक्षक अभिषेक बरालले बल रोक्ने कुनै अवसर नै पाएनन् । फत्तेमानले ८३ औं मिनेटमा गोल गर्दै अग्रता दोब्बर बनाए । दोस्रो हाफको अतिरिक्त समयमा वसन्त जिम्बाले तेस्रो गोल गर्दै सहज जित दिलाए ।आहा–राराको १५ संस्करणमा सहभागी आर्मी पहिलोपल्ट ०६५ सालमा फाइनलमा पुगे पनि विभागीय प्रतिद्वन्द्वी नेपाल पुलिस क्लबसँग ५–० ले पराजित भएको थियो । ०६६ सालमा पनि फाइनल पुगेको आर्मीले पुनः पुलिससँगै १–० ले पराजय बेहोर्‍यो । ०७२ सालमा तेस्रोपल्ट फाइनल पुगेको आर्मीमाथि मनाङ मर्स्याङ्दी बाधक बन्यो । मनाङले १–० ले आर्मीलाई रोक्दा उपविजेतामा चित्त बुझाएर फर्केको थियो । ०७५ सालमा थ्रीस्टारले पाँचौंपल्ट उपाधि जित्दा विक्रम लामा कप्तान र मेघराज केसी प्रशिक्षक थिए । यसपालि थ्रीस्टारको कप्तानी सम्हालेका लामा र आर्मीमा आएका केसी आमनेसामने भए । धेरैजसो नयाँ खेलाडी समावेश थ्रीस्टारमा तालमेलको अभाव देखिन्थ्यो । आर्मीमा पनि युवा खेलाडी बाहुल्य रहे पनि चार महिना लामो प्रशिक्षणले तालमेल बलियो पारेको थियो । उपविजेता बनेपछि प्रशिक्षक विक्रम लामाले हाल फाइनलमा पुग्नु नै आफ्नो सफलता भएको प्रतिक्रिया दिए । ‘यो फाइनलले धेरै कुरा सिकाएको छ । तर, यहाँसम्म आउनु पनि हाम्रो सफलता हो,’ उनले भने, ‘यसले गर्दा हाम्रो गल्ती, कमजोरी पत्ता लागेको छ । अबका खेलमा खेल्न सहज हुनेछ । भाइहरूको खेलले सन्तुष्ट नै छु ।’ आफ्नो नेतृत्वमा आर्मीलाई पहिलोपल्ट उपाधि दिलाएकामा प्रशिक्षक केसी खुसी देखिए । उनले प्रिम्याच कन्फ्रेन्समा समेत यसपल्ट उपाधि ल्याएर आफूले ह्याट्रिक गर्ने दह्रो आत्मविश्वास प्रदर्शन गरेका थिए, जुन शनिबार साबित गरे । उनी प्रशिक्षक रहेर पाँचपल्ट फाइनल खेल्दा तीनपल्ट उपाधि दिलाउन सफल भए । भने, ‘आहा–राराजस्तो मोफसलकै भव्य टुर्नामेन्टमा ह्याट्रिक गर्न पाउँदा एउटा इतिहास बन्यो । यसमा गर्वको छ ।’ उनले यसअघि दुईपल्ट थ्रीस्टारलाई जिताएका थिए । उपाधि विजेता आर्मीले १२ लाख १ हजार र उपविजेता थ्रीस्टारले ६ लाख १ हजार रुपैयाँ पुरस्कार पाए ।उत्कृष्ट खेलाडीमा विमल विधागत पुरस्कारतर्फ आर्मीको वर्चस्व रह्यो । आर्मीका विमल पाण्डे उत्कृष्ट खेलाडी घोषित भए । उत्कृष्ट खेलाडी हुँदै उनले टेल्जी स्कुटर प्राप्त गरे । उत्कृष्ट डिफेन्डर पनि उनी नै भए । आर्मीका दिनेश हेन्जन ३ गोलसहित सर्वाधिक गोलकर्ता बने । आर्मीका जिलेप्सीजंग कार्की उत्कृष्ट फरवार्ड र मेघराज केसी उत्कृष्ट प्रशिक्षक चुनिए । आर्मीका गोलरक्षक समित श्रेष्ठ उत्कृष्ट गोलरक्षक बने । पब्लिक च्वाइस अवार्डमा भने आर्मीका अनुभवी खेलाडी भरत खवास र थ्रीस्टारका गोलरक्षक अभिषेक बरालले साझेदारी गरे । प्रतियोगितामा फेयर प्ले अवार्ड र बेस्ट मिडफिल्डर अवार्डमात्रै आर्मी बाहिर पुग्यो । फेयर प्ले अवार्ड जावलाखेल युथले जित्दा उत्कृष्ट मिडफिल्डर थ्रीस्टारका विवेक पौडेल चुनिए । विधागत विजेताले जनही २५ हजार रुपैयाँ प्राप्त गरे । सहारा क्लब पोखराको आयोजनामा भएको प्रतियोगितामा यसपालि १२ टिम सहभागी थिए ।